钦定古今图书集成/明伦汇编/官常典/第395卷 > 钱彦远
## 钦定古今图书集成/明伦汇编/官常典/第395卷 > 钱彦远

按《宋史钱惟演传》：惟演从弟易。易子彦远，字子高，以
父荫补太庙斋郎，累迁大理寺丞。举进士第，以殿中丞为御史台推直官，通判明州，迁太常博士。举贤良
方正能直言极谏科，擢尚书祠部员外郎，知润州。上
疏曰：“陛下即位以来，内无声色之娱，外无畋渔之乐，
而前岁地震，雄、霸、沧、登旁及荆湖，幅员数千里，虽往
昔定襄之异，未甚于此。今复大旱，人心嗷嗷，天其或
者以陛下备寇之术未至，牧民之吏未良，天下之民
未安，故出谴告以示之。苟能顺天之戒，增修德业，宗
社之福也。”今契丹据山后诸镇，元昊盗灵武银、夏，衣
冠、车服、子女、玉帛，莫不有之。往时元昊内寇，出入五
载，天下骚然。及纳款赐命，则被边长“吏不复铨择，高
冠大裾，耻言军旅。一日契丹负恩，乘利入塞，岂特元
昊之比耶？湖广蛮獠劫掠生民，调发督敛，军须百出
三年，于今，未闻分寸之效。惟陛下念此三方之急，讲
长久之计，以上答天戒。”时旱蝗，民乏食，彦远发常平
仓赈救之。部使者诘其专且摧价，彦远不为屈。召为
右司谏，请勿数赦，择牧守，增奉入以养廉吏，息土木
以省功费。迁起居舍人、直集贤院、知谏院。会诸路奏
大水，彦远言：“阴气过盛，在《五行传》下，有谋上之象，请
严宫省宿卫。”未几，有挟刃犯謻门者，特赐五品服。又
上疏曰：“农为国家急务，所以顺天养财，御水旱、制蛮
裔之原本也。唐开元户八百九十馀万，而垦田一千
四百三十馀万顷。今国家户七百三十馀万，而垦田
一百一十五馀万顷，其间逃废之田不下三十馀万，
是田畴不辟而游手者多也，劝课其可不兴乎！本朝
转运使、提点刑狱、知州、通判皆带劝农之职，而徒有
虚文，无劝导之实。宜置劝农司，以知州为长官，通判
为佐，举清强幕职、州县官为判官。先以垦”田顷亩及
户口数、屋塘、山泽、沟洫、桑柘著之于籍，然后设法劝
课，除害兴利。岁终农隙，转运司考校之，第其赏罚。杨
怀敏妄言契丹主宗真死，乃除入内副都知。内侍黎
用信以罪窜海岛，赦归，遽得环卫官，致仕。许怀德、慎
镛高年未谢事，杨景宗、郭承祐阘冗小人，宜废不用，
历举劾之，多见听纳。彦远性豪迈，其任言职，数有建
明。卒于官。